ለማንቸስተር ሲቲ የ34 ዓመቱ አርጀንቲናዊ ግብ ጠባቂ ዊሊ ካባሌሮ ሦስት ኳሶችን በማዳን ብቃቱን አስመስክሯል። በእርግጥ ቀደም ሲል ማንቸስተር ሲቲ በኤፍ ኤ ካፕ አምስተኛ ዙር ውድድር በቸልሲ 5 ለ1 በተቀጣበት ግጥሚያ ይኸው ግብ ጠባቂ በከፍተኛ ደረጃ ተተችቶ ነበር። አሠልጣኝ ማኑዌል ፔሊግሪኒ ግን ያ ሁሉ ግብ ቢቆጠርበትም በካባሌሮ ላይ የነበራቸው መተማመን አልተሸረሸረም። እንደውም አሰልጣኙ የኤፍ ኤ ካፕ ውድድር ላይ በርካታ ታዳጊ ተጨዋቾች ማሰለፋቸው ዋናው ቡድናቸው በተደጋጋሚ ውድድሮች እንዳይዳከም የዘየዱት ስልት መኾኑን ጠቅሰዋል። ዋና ትኩረታቸውም በዚህ የሊግ ፍፃሜ እና ሻምፒዮንስ ሊግ ውድድር እንደነበር ተናግረዋል። በእርግጥም ያሰቡትን አሳክተዋል።
